ตลาดหุ้นเอเชียลดลงเช้านี้ จับตาผลประชุมเฟด-Brexit
ตลาดหุ้นเอเชียลดลงเช้านี้ ขณะจับตาผลประชุมเฟด-Brexit
14 มิ.ย. 2559

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ เนื่องจากนักลงทุนระมัดระวังการซื้อขายก่อนที่จะทราบผลการประชุมของธนาคารกลางสหรัฐ (เฟด) ในวันที่ 14-15 มิ.ย. ขณะเดียวกันก็มีความวิตกกังวลเกี่ยวกับผลการลงประชามติของอังกฤษเรื่องการถอนตัวออกจากสหภาพยุโรป (Brexit) ในวันที่ 23 มิ.ย.นี้ 
โดยดัชนี MSCI Asia Pacific อ่อนตัวลง 0.2% สู่ระดับ 127.17 จุด เมื่อเวลาประมาณ 9.10 น.ตามเวลาโตเกียว ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,001.19 จุด ลดลง 17.99 จุด, ดัชนี SSE Composite ตลาดหุ้นจีนเปิดวันนี้ที่ 2,824.23 จุด ลดลง 8.84 จุด, ดัชนี HSI ตลาดหุ้นฮ่องกงเปิดวันนี้ที่ 20,476.75 จุด ลดลง 36.24 จุด, ดัชนี TAIEX ตลาดหุ้นไต้หวันเปิดวันนี้ที่ 8,513.51 จุด ลดลง 22.71 จุด, ดัชนี KOSPI ตลาดหุ้นเกาหลีใต้เปิดวันนี้ที่ 1,976.80 จุด ลดลง 2.26 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,770.96 จุด ลดลง 14.47 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,629.69 จุด ลดลง 0.08 จุด